Source: http://www.bihon.ro/n-ar-trebui-sa-avem-probleme/1499180
Timestamp: 2017-10-17 16:54:35+00:00

Document:
„N-ar trebui să avem probleme” - BIHON
„N-ar trebui să avem probleme”
la	28. ianuarie 2015 13:10
Campionii vizează alte două victorii în meciurile cu Sportul Studenţesc Corona FOTO: ROLLANDFOTO
CSM Digi joacă în deplasare cu Sportul Studenţesc Corona în etapa a 12-a a Superligii.
Multipla campioană a României la polo, CSM Digi se deplasează joi la Braşov, unde va susţine vineri şi sâmbătă „dubla” cu Sportul Studenţesc Corona, din cadrul etapei a 12-a. Deplasarea se face cu autocarul.
CSM Digi porneşte în postura de favorită, dar antrenorul Dorin Costrăş invită la prudenţă şi concentrare. „Sportul Studenţesc ne poate face viaţa grea dacă nu vom trata partidele cu atenţia cuvenită. Este totuşi o echipă puternică, ocupanta locului trei al clasamentului şi va juca la ea acasă, în bazinul propriu. Noi ne-am pregătit însă bine, suntem motivaţi şi în mod normal, nu ar trebui să avem probleme. Dacă vom juca ceea ce ştim, nu avem motive să ne gândim la nimic rău”, ne-a declarat antrenorul CSM Digi.
Repetiţii pentru Steaua
Dorin Costrăş afirmă că „dubla” cu Sportul Studenţesc Corona va constitui un bun prilej de repetiţie în vederea meciurilor cu contracandidata la câştigarea titlului naţional al actualei ediţii, Steaua. Întâlnirile cu Steaua se vor disputa în cadrul ultimei etape din retur, la 21-22 februarie, la Bucureşti. Până atunci, CSM Digi va mai susţine doar „dubla” cu concitadina Crişul Lancetti la 31 ianuarie – 1 februarie. „Ne vom testa potenţialul în partidele cu Sportul Studenţesc, pentru că se apropie meciurile cu Steaua. Până atunci, nu vom mai juca decât cu Crişul Lancetti, în etapa viitoare. Noi am dorit să facem câteva meciuri de verificare în compania unor echipe mai puternice, din Ungaria, pentru a păstra tonusul jucătorilor noştri. Din păcate, calendarul competiţional a fost foarte încărcat în această perioadă în Ungaria şi nu am reuşit să perfectăm niciun amical”, a explicat antrenorul formaţiei orădene.
Meciurile Sportul Studenţesc Corona – CSM Digi au loc vineri de la ora 18:30, respectiv sâmbătă de la ora 12:30 şi vor putea fi urmărite în direct la Digi Sport 3. Partidele vor fi conduse de cuplul de arbitri Radu Matache (Bucureşti) – Tóth Ferenc (Târgu Mureş).

References: CSM 
 CSM 

CSM 
 CSM 
 CSM 
 CSM